Saru bevestig Bok-toets in Washington | Maroela Media
RFK-stadion, Washington. (Foto: Twitter)
Dis bepaal vir 23:00 SA tyd in die Robert F Kennedy-stadion in die Amerikaanse hoofstad, en VSA Rugby se sake-afdeling Rugby International Marketing (RIM) bied dit aan.
Kommentators het die afgelope tyd die wysheid van die toets uit 'n rugby-oogpunt bevraagteken, en daar word aanvaar dat dit 'n wanhoopsdaad in die lig van Saru se geldelike verknorsing is.
RIM se betrokkenheid dui egter daarop dat Saru en die Walliese Rugbyunie (WRU) nie die enigste is wat geldelike voordeel uit die toets sal trek nie.
In 'n ironiese kinkel sal selfs die stinkryk Engelse Rugbyunie (RFU) waarskynlik uit die kragmeting geldmaak, want hy is 'n aandeelhouer in RIM.
Dis juis omdat die Bokke 'n week later op Ellispark in die eerste van drie toetse teen Engeland speel dat die Washingtonse toets nie rugbysin maak nie.
Benewens die nadelige uitwerking van vlugflouheid laat onvoldoende voorbereidingstyd vir die Engelse toets dit onwaarskynlik lyk dat die Bokspan wat in Washington speel ook op Ellispark sal uitdraf.
Jurie Roux, die hoof- uitvoerende beampte van Saru, se aweregse vergesig van 'n Noordelike en 'n Suidelike Bokspan kan dalk nou werklikheid word.
'n Mens kan nouliks sien dat die span vir Washington sterker as Suid-Afrika se naasbestes sal wees, daarvoor is 'n oorwinning in die eerste toets van 'n reeks (teen Engeland) te belangrik.
Dit lyk ook onwaarskynlik dat die Bokke se hoofafrigter albei spanne sal kan afrig sonder om êrens pap op die grond te laat val.
Rassie Erasmus se aanstelling in dié rol sal waarskynlik Woensdag deur Saru bevestig word. Dalk word lig ook by dié geleentheid op die afrigter(s) vir Washington gewerp.
Nog iets om aan te herkou: Wallis was in November in Cardiff te goed vir die Bokke, wat sal hy met die land se naasbestes doen? En in watter mate kan dié gedagte 'n uitwerking op kaartjieverkope hê?
Laat 'n mens maar hoop die Washingtonse kool is die sous werd.
Varsitybeker: Wits bederf Maties se vleklose rekord ná drie-drama
Vraag gaan die Noordelike Bokspan op meriete gekies word en die Suiderlike Bokspan op kwotas?
Nou kan ons hier in DC ook sien hoe die bokke live verloor :D . dink ons moet ook sanksies instel en SA boikot tot hulle van hul rasistiese dinge ontslae raak. Nes almal met die ou regering gemaak het. Die bokke en proteas moet nie internationaal deelneem tot dit geregverdig is nie.
Haanwil, die realiteit is dat kwotas deel is van die spel en 'n presedent skep. Kwotas bevoordeel swart spelers en het 'n tweeledige effek. Eerstens word spelers wat "nie daar hoort nie" wel gekies. Tweedens en meer belangrik, plaas dit ongelukkig juis 'n vraag oor van die swart spelers, wat natuurlik onregverdig is teenoor die swart spelers wat wel op meriete in die span is. Jou opmerking oor "meer wit spelers wat nie op meriete daar is nie", is natuurlik jou opinie – ons het elkeen maar ons opinie oor wie die beste speler in 'n posisie is. Uit die… Lees meer »